Fundum alþingis var frestað fram á haust miðvikudaginn 11. maí og var það í samræmi við starfsáætlun þingsins . Strax daginn eftir klukkan 06.30 var haft orð á því við mig í Sundhöllinni , að nú væri ég kominn í frí . Ég andmælti því eins og svo oft áður . Það er mikill misskilningur , að ráðherrar og þingmenn fari í frí , þótt ekki séu fundir á alþingi – vissulega er frí frá þeim fundum en verkefnin , sem við er að fást eru fleiri en þau að sitja á fundum í þinginu . Raunar má færa að því rök , að því meiri tíma , sem menn hafi til að sinna heimavinnu , því árangursríkari séu fundirnir í þingsalnum . Það fór fram skrýtin umræða á þingi um hádegisbilið 11. maí , eftir að Halldór Ásgrímsson hafði sem forsætisráðherra flutt tillögu um frestun þingsins . Kristinn H. Gunnarsson , þingmaður Framsóknarflokksins , kvaddi sér hljóðs og tók að ræða starfsáætlun þingsins og taldi að haga ætti þingstörfum á allt annan veg en samkvæmt henni . Hópur þingmanna tók til máls , eftir að Kristinn hafði riðið á vaðið , en ég hlustaði ekki á neina af þessum ræðum og get því ekki sagt neitt um það , hvernig orð féllu í henni . Ég segi , að umræðan hafi verið skrýtin vegna þess að hún hófst , eftir að samkomulag hafði tekist á milli þingflokksformanna um það , hvernig staðið skyldi að þinglokum þennan sama dag . Virtist mér einna helst , að Kristinn H. Gunnarsson teldi það sér til framdráttar utan þings að gera það tortryggilegt , að fundum þingsins yrði frestað . Þá var endurtekinn gamli frasinn um , að þingfrestun byggðist á tilliti til sauðburðar , en við aðra þjóðfélagshætti var ekki óeðlilegt að miða við slíkar skyldur – auðvitað ráða þeir hættir ekki tímasetningum nú á tímum . Morgunblaðiðendurflutti boðskap sinn um , að alþingi mætti ekki ljúka með því að afgreiða mörg mál of fljótt , því að það yki hættu á mistökum við lagasetningu . Blaðið hefur oft á undanförnum árum fundið að því , að mál safnist upp undir þinglok og þeim sé síðan rennt í gegn með hraði . Um þetta gildir hið sama og í blaðamennsku , margir draga því miður eins lengi fram eftir degi og þeir geta að skila efni sínu fyrir næsta dag , þótt æskilegra væri fyrir alla , sem að útgáfu blaðsins starfa , að efnisflæðið væri jafnt og þétt allan daginn . Starf stjórnenda blaða snýst mjög um að sjá til þess , að menn virði það , sem á máli blaðamanna er kallað deadline eða síðustu mínútu til að koma efni í blaðið – á öllum ritstjórnum ganga menn á það lag að hafa slíkar tímakröfur að engu . Síðustu forvöð til að skila málum á þingi er 1. apríl ár hvert og hefur virðing fyrir þeirri dagsetningu aukist , ef mikið liggur við er unnt að fara fram á afbrigði frá henni . Auðvitað er ekki til fyrirmyndar , að mál hrúgist inn á þing rétt fyrir þessa dagsetningu , því að þá verður álag á nefndir meira en góðu hófu gegnir , en ekkert mál er afgreitt , án þess að það sé grandskoðað í þingnefnd og með sérhæfingu nefndanna og langri setu margra þingmanna í þeim hefur sérþekking einstakra þingmanna stóraukist og auðveldað þeim að taka á flóknum málum á skemmri tíma en ella væri . Innan þeirra ráðuneyta , þar sem ég verið ráðherra , hef ég lagt áherslu á , að nokkur frumvörp séu tilbúin strax í upphafi þings á haustin og síðan sé önnur kippa lögð fram í upphafi vorþings , það er eins fljótt og unnt er eftir jólaleyfi . Ég hef ekki heldur hikað við að kalla frumvörp til baka eða láta þau liggja á milli þinga í heild eða að hluta , ef ég tel , að það verði máli til framdráttar . Um sum mál næst að sjálfsögðu aldrei sátt milli stjórnar og stjórnarandstöðu en þau eru miklu fleiri málin , sem afgreidd eru í sátt á alþingi en ágreiningi . Undanfarin ár hafa nýjar starfsaðferðir verið að mótast á alþingi og innan hins hefbundna þingtíma frá 1. október fram í miðjan maí , er reglulega gert hlé á þingfundum til að greiða fyrir nefndarstörfum eða ferðum þingmanna um kjördæmi sín . Ef mönnum finnst of skammur tími , að alþingi sitji þennan tíma formlega að störfum , mætti hugsa sér að skipta árinu í þrjár þinglotur , til dæmis átta mánuði samtals með nokkurra vikna hléum á milli . Hitt er síðan sjónarmið , sem hafa verður í huga , að ekki er til neins að þing sitji bara til þess að sitja , það verður að hafa verðug viðfangsefni . Af frumvörpum , sem ég lagði fram á þessu þingi , var ágreiningur einna mestur um breytingu á lögum um gjafsókn . Það náði ekki fram að ganga á vorþingi 2004 en var samþykkt á miðju þingi , sem nú var að ljúka . Í fyrra afturkallaði ég frumvarp um fullnustu refsinga og lagði það fram í breyttri mynd á haustþingi , það varð að lögum með sameinaða allsherjarnefnd að baki , hið sama er að segja um frumvarp til happdrættislaga en þar var verið að breyta um 80 ára gömlum lögum . Næsta verkefni þar er að fara yfir sérlög um happdrætti , lottó o.fl. og laga þau að nýjum aðstæðum . Síðustu daga þingsins var samþykkt breyting á lögum um innheimtu sekta . Af þeim frumvörpum , sem ég flutti í vetur , snertir þetta ef til vill okkur mest í daglegu lífi okkar , fyrir utan frumvarpið , sem gerir fleiri verslunum en áður kleift að veita þjónustu föstudaginn langa , páskadag og hvítasunnudag . Reglurnar um breytingu á sektarinnheimtu heimilar lögreglu að ljúka málum á staðnum , til dæmis við brot á umferðalögum og menn eiga að geta greitt sekt beint til lögreglu , samþykki þeir , að hafa brotið af sér . Frumvarp samgönguráðherra , sem ég ræddi í síðasta pistli , varð að lögum . Á síðasta stigi málsins snerust umræður um það , hvort ákvæði ættu frekar heima í þessum lögum eða lögum um meðferð opinberra mála . Segja má , að slíkar vangaveltur lúti öðrum þræði að ritstjórn á lagasafni . Nú er unnið að endurskoðun laga um meðferð opinberra mála og hafa þeir , sem það verk vinna , heitið mér því , að frumvarp liggi fyrir næsta haust . Þá væri unnt að flytja ákvæði úr fjarskiptalögum inn í það frumvarp , ef menn teldu það til bóta . Í vetur hefur töluvert veður verið gert út af frumvarpi Ágústs Ólafs Ágústssonar , þingmann Samfylkingarinnar , um fyrningu kynferðisbrota . Sérfræðingar í refsirétti , sem komu á fund allsherjarnefndar alþingis , lögðust gegn því , að frumvarpið yrði samþykkt óbreytt . Meirihluti nefndarinnar flutti breytingartillögu og þá gerði Jónína Bjartmarz , þingmaður Framsóknarflokksins , einnig breytingartillögu næst síðasta dag þingsins . Ágúst Ólafur sætti sig ekki við neina breytingu á frumvarpi sínu og féll málið því milli stafs og hurðar síðustu daga þingsins . Mér þótti mikil skammsýni hjá Ágústi Ólafi að taka því ekki fagnandi , að í allsherjarnefnd var vilji til þess að samþykkja hluta af tillögu hans . Ef hann hefði slegist í hóp með þeim , sem að þeirri breytingu stóðu , hefði hún orðið að lögum núna í vor . Ágúst Ólafur kaus hins vegar að heimta allt eða ekkert og sat eftir með sárt enni – því að hann fékk ekkert . Síðasta dag þingsins þótti honum síðan sæma að ráðast á forseta alþingis fyrir að málið væri ekki á dagskrá lokafundarins ! Ég sendi allsherjarnefnd alþingis bréf á dögunum og skýrði frá því , að dóms - og kirkjumálaráðuneytið mundi skoða ákvæði laga , sem lúta að kynferðislegu ofbeldi laga í ljósi umræðna og nú síðast aðgerðaáætlun , sem mér hefur verið kynnt af fulltrúum ýmissa félagasamtaka . Verður gengið til þess verks af hálfu ráðuneytisins nú í sumar . Þingnefndir gegna lykilhlutverki við afgreiðslu allra mála á alþingi og miklu skiptir , að þeim sé stjórnað á þann veg , að frekar sé stuðlað að sátt um mál en þau séu í uppnámi . Oft getur verið erfitt og viðkvæmt að finna sáttaflöt innan nefndar , en til að það takist þurfa bæði flutningsmenn og nefndarmenn að sýna sáttavilja . Stundum tekst að sjálfsögðu ekki að ná einróma niðurstöðu um mál . Flokksfélagar mínir , sem sitja í allsherjarnefnd , en hún fjallar um mál frá dóms - og kirkjumálaráðherra , leggja sig mjög fram um vönduð vinnubrögð undir formennsku Bjarna Benediktssonar . Hefur nefndin áunnið sér virðingu langt út fyrir veggi alþingis fyrir störf sín undanfarin misseri . Síðasta dag þingsins þótti hvað fréttnæmast , að Gunnar Örlygsson , þingmaður Frjálslynda flokksins , tilkynnti úrsögn sína úr þingflokki frjálslyndra og inngöngu í þingflokk okkar sjálfstæðismanna . Þingflokkur okkar kom saman á ellefta tímanum að kvöldi 11. maí og samþykkti einum rómi að taka á móti Gunnari . Hann hafði fengið sig fullsaddan á samstarfi eða réttara sagt samstarfsleysi innan þingflokks frjálslyndra auk þess sem hann taldi flokkinn hafa flotið of langt til vinstri . Atburðir af þessu tagi eru sjaldgæfir á alþingi og augljóst , að þeir þrír , sem sitja eftir fyrir frjálslynda á þingi , vita ekkert , hvernig þeir eiga að taka á málinu . Líklega væri skynsamlegast fyrir þá að segja sem minnst um það og einbeita sér að því að halda lífi í flokkskrílinu , sem virðist nú komið á sömu braut inn á spjöld sögunnar og aðrir skammlífir smáflokkar . Stjórnmálasagan geymir mörg dæmi um , hve fljótt slíkir flokkar geta horfið í gleymskunnar dá , þótt þeir þyki sæta miklum tíðindum um þær mundir , sem þeir fæðast . Frjálslyndi flokkurinn missti fótanna í kvótamálinu fyrir ári , þegar alþingi samþykkti breytingu á lögunum um fiskveiðistjórnun og smábátar fóru inn í kvótakerfið . Enginn flokkur lifir til lengdar án skýrrar stefnu eða á því einu að vera sífellt að jagast í öðrum . Fram undir formannskjörið í Samfylkingunni börðu talsmenn hennar sér á brjóst og ræddu um nauðsyn þess að efla lýðræði og auka gagnsæi í öllum störfum stjórnmálaflokka . Starfsemi flokka ætti að vera eins og opin bók og var það talin meðal helstu meinsemda íslensks stjórnmálalífs , hve lokaðir stjórnmálaflokkarnir væru . Þá var einnig gumað af siðareglum Samfylkingarinnar og þær taldar sanna , að hún væri opnari og betri en allir aðrir stjórnmálaflokkar í landinu . Það hefur heldur betur fallið á þetta skrautsilfur Samfylkingarinnar í hita leiksins . Lúðvík Bergvinsson , þingmaður flokksins og einn helsti siðapostuli hans á þingi , hefur sagt , að siðareglurnar frá 1999 séu lítils ef nokkurs virði , af því að enginn sé að fylgja þeim eftir . Síðustu daga hefur verið upplýst , að leynd eigi að hvíla yfir því , hverjir ganga í Samfylkinguna og hefur starfsmaður á skrifstofu flokksins verið rekinn vegna grunsemda um , að hann hafi stuðlað að því að upplýst var , að Helga Jónsdóttir , fyrrverandi aðstoðarmaður Steingríms Hermannssonar og kjarnamanneskja í Framsóknarflokknum , hafi gengið í Samfylkinguna . Hún hafi skipt um flokk með því skilyrði , að hún gæti kosið Ingibjörgu Sólrúnu , án þess að nokkur vissi um vistaskiptin . Henni hefði verið lofað algjörum trúnaði og leynd . Vissulega er munur á því fyrir þingmann að skipta flokk en einn æðsta embættismann Reykjavíkurborgar , en Helga Jónsdóttir er í hópi þeirra . Það hefði aldrei komið til álita fyrir Gunnar Örlygsson að skipta um flokk , án þess að kynna það á þann veg , sem hann gerði í ræðustól á alþingi . Að það þurfi SMS-boð vegna pylsupartýs Össurar Skarphéðinssonar og brottrekstur starfsmanns Samfylkingarinnar til að upplýsa okkur um pólitísk vistaskipti Helgu Jónsdóttur er ekki til marks um eðlislægt gagnsæi í starfi stjórnmálaflokks . Hvers vegna þetta pukur ?